La Colla Verda convoca la ciutadania a col·locar caixes niu per a rates penades en la Marjal dels Moros dissabte 25 de gener
23 de gener 2020

![](/media/01xhmkgp/67_c_collaverda_invierno_01.jpg)  
  

Amb el repte de posar el seu granet d'arena per a millorar i adequar els hàbitats de la Marjal dels Moros de cara a la primavera, la Colla Verda convoca tres voluntariats durant els pròxims mesos dins de la campanya d'hivern del projecte de voluntariat mediambiental de l'Ajuntament de Sagunt i Acció Ecologista-Agró.

  

La primera jornada de voluntariat tindrà lloc dissabte, 25 de gener, a partir de les 10.30 hores, a la qual es convoca la ciutadania per a col·locar caixes niu per a rates penades amb la col·laboració de la Granja de Bitxos, concretament en el bosc de vegetació de ribera que hi ha en la zona interior de la marjal.

  

Per a participar cal enviar un missatge de correu electrònic a agromorvedre@gmail.com o telefonar al 960 263 617 en horari de matins. El punt de trobada serà el Centre d'Educació Mediambiental de la Comunitat Valenciana (CEACV).

  

Des de la Colla Verda recorden que cada rata penada pot arribar a menjar-se en una nit fins a 3 000 insectes, la qual cosa fa d'elles uns magnífics controladors de plagues, especialment de mosquits, però també de plagues agrícoles. Així mateix, la població de rates penades està en declivi per l'ús massiu de pesticides i perquè cada vegada ho té més difícil per a trobar forats on instal·lar les seues colònies de cria.

  

Amb els refugis que es col·locaran, l'organització espera facilitar la seua presència en la marjal i consolidar noves colònies de cria per a estes aliades nocturnes.

  

Les altres dos jornades seran per a restaurar les llacunes limícoles, el 22 de febrer, i per a replantar la zona del saladar al Grau Vell el 28 de març. 

  

![](/media/p54p5xcs/67_c_collaverda_invierno.jpg)  

*   [](http://www.facebook.com/sharer.php?u=https://aytosagunto.es/va/actualitat/la-colla-verda-convoca-la-ciutadania-a-col-locar-caixes-niu-per-a-rates-penades-en-la-marjal-dels-moros-dissabte-25-de-gener/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-convoca-la-ciutadania-a-col-locar-caixes-niu-per-a-rates-penades-en-la-marjal-dels-moros-dissabte-25-de-gener/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-convoca-la-ciutadania-a-col-locar-caixes-niu-per-a-rates-penades-en-la-marjal-dels-moros-dissabte-25-de-gener/ "Linked In")
*   [](mailto:?body=https://aytosagunto.es/va/actualitat/la-colla-verda-convoca-la-ciutadania-a-col-locar-caixes-niu-per-a-rates-penades-en-la-marjal-dels-moros-dissabte-25-de-gener/)